title: Rialachán Cur Chun Feidhme (AE) 2022/840 ón gComhairle an 30 Bealtaine 2022 lena gcuirtear chun feidhme Rialachán (AE) Uimh. 36/2012 a bhaineann le bearta sriantacha i bhfianaise na staide sa tSiria

text:
                  31.5.2022

                  GA

                  Iris Oifigiúil an Aontais Eorpaigh

                  L 148/8

         RIALACHÁN CUR CHUN FEIDHME (AE) 2022/840 ÓN gCOMHAIRLE
         an 30 Bealtaine 2022
         lena gcuirtear chun feidhme Rialachán (AE) Uimh. 36/2012 a bhaineann le bearta sriantacha i bhfianaise na staide sa tSiria
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 36/2012 ón gComhairle an 18 Eanáir 2012 a bhaineann le bearta sriantacha i bhfianaise na staide sa tSiria agus lena n-aisghairtear Rialachán (AE) Uimh. 442/2011 (1), agus go háirithe Airteagal 32 de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:

                     (1)

                     An 18 Eanáir 2012, ghlac an Chomhairle Rialachán (AE) Uimh. 36/2012 a bhaineann le bearta sriantacha i bhfianaise na staide sa tSiria.

                     (2)

                     Ar bhonn athbhreithniú ar na bearta, ba cheart na hiontrálacha a bhaineann le 18 duine nádúrtha agus le 13 eintiteas atá ar liosta na ndaoine nádúrtha agus dlíthiúla, na n-eintiteas nó na gcomhlachtaí a leagtar amach in Iarscríbhinn II a ghabhann le Rialachán (AE) Uimh. 36/2012 a thabhairt cothrom le dáta agus a leasú.

                     (3)

                     Ba cheart na hiontrálacha a bhaineann le beirt daoine aonair atá éagtha a scriosadh ón liosta a leagtar amach in Iarscríbhinn II a ghabhann le Rialachán (AE) Uimh. 36/2012.

                     (4)

                     Ba cheart an iontráil a bhaineann le duine amháin a scriosadh ón liosta a leagtar amach in Iarscríbhinn II a ghabhann le Rialachán (AE) Uimh. 36/2012 tar éis breithiúnas a bheith faighte ón gCúirt Ghinearálta an 16 Márta 2022.

                     (5)

                     Ba cheart, dá bhrí sin, Iarscríbhinn II a ghabhann le Rialachán (AE) Uimh. 36/2012 a leasú dá réir,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Iarscríbhinn II a ghabhann le Rialachán (AE) Uimh. 36/2012 mar a leagtar amach san Iarscríbhinn a ghabhann leis an Rialachán seo.

            Airteagal 2
            Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 30 Bealtaine 2022.

                  Thar ceann na Comhairle

                  An tUachtarán

               C. COLONNA

            (1)  IO L 16, 19.1.2012, lch. 1.

            IARSCRÍBHINN
            Leasaítear Iarscríbhinn II a ghabhann le Rialachán (AE) Uimh. 36/2012 mar a leanas:

                        (1)

                        i Roinn A (Daoine), scriostar na hiontrálacha seo a leanas:

                                    40.

                                    Muhammad Bukhaytan;

                                    262.

                                    Salam Tohme;

                                    293.

                                    Abdelkader Sabra;

                        (2)

                        I Roinn A (Daoine), cuirtear na hiontrálacha seo a leanas in ionad na n-iontrálacha comhfhreagracha sa liosta:

                                    Ainm

                                    Faisnéis aitheantais

                                    Cúiseanna

                                    Dáta an liostaithe

                                    ‘3.

                                    Ali MAMLUK
                                    (ar a dtugtar freisin Ali Mamlouk; Ali Al-Mamlouk; Abu Ayham)
                                    (علي المملوك; أبو أيهم; علي مملوك)

                                    Dáta Breithe: 19.2.1946;
                                    Áit bhreithe: Damascus, Syria;
                                    Pas taidhleoireachta Uimh. 983;
                                    Inscne: fireann

                                    Leas-uachtarán den Syrian Arab Republic for Security Affairs. Iar-Stiúrthóir an National Security Bureau. Iar-Cheann an Syrian General Intelligence Directorate bainteach le foréigean i gcoinne léirsitheoirí.

                                    9.5.2011

                                    4.

                                    Atif NAJIB
                                    (ar a dtugtar freisin Atef; Atej Najeeb)
                                    (عاطف نجيب)

                                    Áit bhreithe: Jablah, Syria;
                                    Grád: Briogáidire-Ghinearál;
                                    Inscne: fireann

                                    Iar-Cheann an Political Security Directorate in Dara’a. Bainteach le foréigean i gcoinne léirsitheoirí. Ball de theaghlach Assad: col ceathrar leis an Uachtarán Bashar al-Assad.

                                    9.5.2011

                                    28.

                                    Khalid (ar a dtugtar freisin Khaled) QADDUR (ar a dtugtar freisin Qadour, Qaddour, Kaddour)
                                    (خالد قدور)

                                    Inscne: fireann

                                    Duine de phríomhdhaoine gnó atá ag feidhmiú sa tSiria, a bhfuil leasanna aige agus/nó gníomhaíochtaí aige in earnáil na teileachumarsáide agus i dtionscail na hola, an phlaistigh agus an tobac agus a bhfuil dlúthchaidreamh gnó aige le Maher al-Assad. Tá sé nasctha le gníomhaíochtaí smuigleála.
                                    Baineann sé tairbhe as réimeas na Siria agus tugann sé tacaíocht dó trína chuid gníomhaíochtaí gnó.
                                    Comhlach Maher al-Assad, lena n-áirítear trína chuid gníomhaíochtaí gnó.

                                    27.1.2015

                                    33.

                                    Ayman JABIR
                                    (ar a dtugtar freisin Aiman Jaber)
                                    (أيمن جابر)

                                    Áit bhreithe: Latakia, Syria;
                                    Inscne: fireann

                                    Mórphearsa ghnó atá ag feidhmiú sa tSiria, agus a bhfuil baint aige leis na hearnálacha cruach, meán, earraí inchaite agus ola, lena n-áirítear trádáil na n-earraí sin. Tá leas airgeadais aige agus/nó tá poist feidhmiúcháin shinsearacha aige i roinnt cuideachtaí agus eintiteassa tSiria, go háirithe Al Jazira (ar a dtugtar freisin Al Jazerra; El Jazireh), Dunia TV, agus Sama Satellite Channel.
                                    Trína chuideachta Al Jazira, d’éascaigh Ayman Jabir ola a allmhairiú ó Overseas Petroleum Trading chuig an tSiria.
                                    Baineann Ayman Jabir tairbhe as réimeas na Siria agus tugann sé tacaíocht dó trína chuid gníomhaíochtaí gnó.
                                    Cuireann sé tacaíocht ar fáil go díreach do ghníomhaíochtaí mílístí atá cleamhnaithe le réimeas ar a dtugtar Shabiha agus/nó Suqur as-Sahraa, agus tá príomhról aige sna gníomhaíochtaí sin. Is uachtarán oinigh é ar ‘Wafa lil-Watan’ (dílseacht don tír dhúchais), cumann a thugann cúnamh do theaghlaigh saighdiúirí agus mílíste ón tSiria.
                                    Comhlach Rami Makhlouf trína ghníomhaíochtaí gnó agus comhlach Maher al-Assad trína ról i mílístí atá cleamhnaithe leis an réimeas.

                                    27.1.2015

                                    48.

                                    Samir HASSAN
                                    (سمير حسن)

                                    Inscne: fireann

                                    Duine de phríomhdhaoine gnó atá ag feidhmiú sa tSiria ag a bhfuil leasanna agus/nó gníomhaíochtaí aige san iliomad earnálacha i ngeilleagar na Siria. Tá leasanna aige agus/nó tá tionchar suntasach aige in Amir Group agus in Cham Holding, dhá ilchuideachta a bhfuil leasanna acu in earnálacha na réadmhaoine, na turasóireachta, an iompair agus an airgeadais. Uachtarán ar an Syria-Russian Business Council agus tá ról suntasach aige sa chaidreamh eacnamaíoch le Russian Federation tríd an Syria-Russian Business Council.
                                    Tacaíonn Samir Hassan le hiarrachtaí cogaidh réimeas na Siria trí thabhartais airgid.
                                    Tá baint ag Samir Hassan le daoine a bhaineann tairbhe as an réimeas nó a thacaíonn leis. Go háirithe, tá baint aige le Rami Makhlouf agus Issam Anbouba, atá ainmnithe ag an gComhairle agus a bhaineann tairbhe as réimeas na Siria.

                                    27.9.2014

                                    114.

                                    Emad Abdul-Ghani SABOUNI
                                    (ar a dtugtar freisin Imad Abdul Ghani Al Sabuni)
                                    (عماد عبدالغني صابوني)

                                    Dáta Breithe: 1964;
                                    Áit bhreithe: Damascus, Syria;
                                    Inscne: fireann

                                    Iar-Aire Teileachumarsáide agus Teicneolaíochta, a bhí in oifig go dtí mí Aibreáin 2014 ar a laghad. Ina cháil mar iarAire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialtach. Iar-Cheann an Planning and International Cooperation Agency (PICC). Is gníomhaireacht rialtais é PICC atá cleamhnaithe leis an bPríomh-Aireacht agus táirgeann sé, go háirithe, na pleananna 5 bliana a sholáthraíonn na mór-threoirlínte do bheartais eacnamaíocha agus forbartha an Rialtais.

                                    27.2.2012

                                    139.

                                    Major General Hussam LUQA
                                    (ar a dtugtar freisin Husam, Housam, Houssam; Louqa, Louca, Louka, Luka)
                                    (حسام لوقا)

                                    Dáta Breithe: 1964;
                                    Áit bhreithe: Damascus, Syria;
                                    Inscne: fireann

                                    Iar-Cheann ar an Security Committee of the Southern Region ó 2018 go dtí 2020. Iar-Cheann an General Security Directorate. Maor-Ghinearál. Ó mhí Aibreáin 2012 go dtí an 2 Nollaig 2018, bhí sé ina cheann ar chraobh Homs den Political Security Directorate (tháinig i gcomharbacht ar Brigadier General Nasr al-Ali). Ón 3 Nollaig 2018, ceann an Political Security Directorate. Stiúrthóir ar an General Intelligence Department ó bhí 2019 ann. Freagrach as lucht freasúra faoi choimeád a chéasadh.

                                    24.7.2012

                                    203.

                                    George HASWANI
                                    (ar a dtugtar freisin Heswani; Hasawani; Al Hasawani)

                                    Seoladh: Damascus Province, Yabroud, Al Jalaa St, Syria;
                                    Faisnéis eile: Tá Hesco Engineering and Construction Company Ltd ag an seoladh céanna i Londain agus an gnóthas Briotanach, Savero Ltd.;
                                    Inscne: fireann

                                    Duine de phríomhdhaoine gnó atá ag feidhmiú sa tSiria, a bhfuil leasanna aige agus/nó gníomhaíochtaí aige in earnálacha na hinnealtóireachta, na tógála agus na hola agus an gháis. Tá leasanna aige i roinnt cuideachtaí agus eintiteas sa tSiria agus/nó tá tionchar suntasach aige orthu, go háirithe HESCO Engineering and Construction Company, cuideachta mhór innealtóireachta agus tógála.

                                    7.3.2015

                                    204.

                                    Emad HAMSHO
                                    (ar a dtugtar freisin Imad Hmisho; Hamchu; Hamcho; Hamisho; Hmeisho; Hemasho, حميشو)
                                    (حمشو عماد)

                                    Seoladh: Hamsho Building 31 Baghdad Street, Damascus, Syria;
                                    Inscne: fireann

                                    Tá post bainistíochta sinsearaí aige in Hamsho Trading. I ngeall ar an bpost sinsearach atá aige in Hamsho Trading, fochuideachta de Hamsho International, atá ainmnithe ag an gComhairle, tugann sé tacaíocht do réimeas na Siria. Tá Hamsho Trading bainteach mar sin le heintiteas ainmnithe, Hamsho International.
                                    Tá sé ina leas-uachtarán freisin ar an Syrian Council of Iron and Steel in éineacht le fir ghnó ainmnithe de chuid an réimis amhail Ayman Jabir. I measc shócmhainní Hamsho tá Syrian Metal Industries, gléasra cruach lasmuigh de Damascus, ar sholáthair Hamsho drámh-mhiotal a ghoid mílístí pró-rialtais thar thréimhse an chogaidh. Is comhlach Uachtarán Bashar al-Assad é freisin.

                                    7.3.2015

                                    245.

                                    Muhammad Yousef HASOURI
                                    (ar a dtugtar freisin Mohammad Yousef Hasouri; Mohammed Yousef Hasouri)
                                    (محمد يوسف حاصوري)

                                    Grád: Briogáidire-Ghinearál;
                                    Inscne: fireann

                                    Tá an Briogáidire-Ghinearál Muhammad Hasouri ina oifigeach sinsearach sa Syrian Air Force,ó mhí na Bealtaine 2011 i leith. Bhí sé ina Cheann Foirne ar Air Force Brigade 50 agus ina Leas-Cheannasaí ar Shayrat Airbase. Oibríonn an Briogáidire-Ghinearál Muhammad Hasouri in earnáil leata arm ceimiceach agus bhí baint aige leis an sléacht ceimiceach in ‘Khan Sheikhoun’ an 4 Aibreán 2017. Inacháil mar oifigeach sinsearach míleata, tá sé freagrach as an bpobal sibhialtach sa tSiria a chur faoi chois go foréigneach.

                                    18.7.2017

                                    247.

                                    Jayyiz Rayyan AL-MUSA
                                    (ar a dtugtar freisin Jaez Sawada al-Hammoud al-Mousa; Jayez al-Hammoud al-Moussa)
                                    (جايز ريان الموسى)

                                    Dáta Breithe: 1954;
                                    Áit bhreithe: Hama, Syria;
                                    Grád: Maor-Ghinearál;
                                    Inscne: fireann

                                    IarGhobharnóir ar Hasaka, Uachtarán Bashar al-Assad a cheap; baint aige leis an Uachtarán Bashar al-Assad.
                                    Ina Mhaor-Ghinearál, oifigeach sinsearach agus iarLeas-Cheannasaí an Syrian Air Force.
                                    Ina cháil mar oifigeach sinsearach sa Syrian Air Force, is é atá freagrach as an bpobal sibhialtach sa tSiria a chur faoi chois le foréigean, lena n-áirítear airm cheimiceacha a bheith á n-úsáid ag réimeas na Siria le linn dó a bheith ina Cheann Foirne ar an Syrian Air Force, mar a thuairisc an Comhshásra Imscrúdaitheach a bhunaigh na Náisiúin Aontaithe.

                                    18.7.2017

                                    271.

                                    Khaled AL-ZUBAIDI
                                    (ar a dtugtar freisin (Mohammed) Khaled/Khalid (Bassam) (al-) Zubaidi/Zubedi
                                    (خالد الزبيدي)

                                    Náisiúntacht: Siriach;
                                    Post: Comhúinéir ar Zubaidi and Qalei LLC; Stiúrthóir ar Agar Investment Company; Bainisteoir Ginearálta ar Al Zubaidi company agus Al Zubaidi & Al Taweet Contracting Company; Stiúrthóir agus Úinéir Zubaidi Development Company; Comhúinéir Enjaz Investment Company;
                                    Inscne: fireann

                                    Duine de phríomhdhaoine gnó atá ag feidhmiú sa tSiria, le hinfheistíochtaí suntasacha sa tionscal tógála, lena n-áirítear 50 % in Zubaidi and Qalei LLC, atá ag tógáil na só-chathrach turasóireachta Grand Town agus ar dheonaigh an réimeas comhaontú 45 bliana dó ar 19-21 % dá ioncam. Tacaíonn Khaled al-Zubaidi le réimeas na Siria agus/nó baineann sé tairbhe as réimeas na Siria trína ghníomhaíochtaí gnó, go háirithe tríd an mbun seo san fhorbraíocht Grand Town.
                                    Shínigh Khaled Zubaidi urraíocht (luach USD 350 000 ) le club peile na Siria ‘Wihda FC’ trí cheann dá chuideachtaí ‘Hijaz Company’. Ball de Federation of Syrian Chambers of Tourism ó 2019 i leith.

                                    21.1.2019

                                    283.

                                    Mohammed Nazer JAMAL EDDIN
                                    (ar a dtugtar freisin Nazir Ahmad, Mohammed JamalEddine; Jamal Aldiyn)
                                    (محمد ناذر جمال الدين)

                                    Dáta Breithe: 2.1.1962;
                                    Áit bhreithe: Damascus, Syria;
                                    Náisiúntacht: Siriach;
                                    Pasuimhir: N 011612445, eagrán uimh. 002-17-L022286 (áit eisiúna: Damascus, Syrian Arab Republic);
                                    Uimhir Aitheantais: 010-30208342 (áit eisiúna: Syrian Arab Republic);
                                    Post: Comhbhunaitheoir agus scairshealbhóir tromlaigh Apex Development and Projects LLC agus bunaitheoir A’ayan Company for Projects and Equipment;
                                    Inscne: fireann

                                    Duine de phríomhdhaoine gnó atá ag feidhmiú sa tSiria agus mórinfheistíochtaí aige sa tionscal tógála, lena n-áirítear bun urlámhais 90 % in Apex Development and Projects LLC, a ghlac páirt i gcomhfhiontar USD 34,8 milliún chun Marota City, sófhorbraíocht chónaithe agus tráchtála dar taca an réimeas, a thógáil. Tacaíonn Mohammed Nazer Jamal Eddin Mohammed Nazer le réimeas na Siria agus/nó baineann sé tairbhe as an réimeas sin trína bheith rannpháirteach i bhforbraíocht Marota City. I mí na Bealtaine 2019, chruthaigh Jamal Eddin ‘Trillium Private JSC’, cuideachta ar fiú SYP 15 mhilliún é a bhfuil baint acu le trádáil ábhar tógála agus táirgí leictreacha.

                                    21.1.2019

                                    284.

                                    Mazin AL-TARAZI
                                    (ar a dtugtar freisin ; Mazen al-Tarazi)
                                    (مازن الترزي)

                                    Dáta Breithe: Meán Fómhair 1962;
                                    Náisiúntacht: Siriach;
                                    Post: Duine gnó;
                                    Inscne: fireann

                                    Duine de phríomhdhaoine gnó atá ag feidhmiú sa tSiria agus ag a bhfuil mórinfheistíochtaí sna hearnálacha tógála agus eitlíochta. Tacaíonn Mazin al-Tarazi le réimeas na Siria agus/nó baineann sé tairbhe as an réimeas sin trína chuid infheistíochtaí agus gníomhaíochtaí gnó. Go háirithe, tá margadh tugtha i gcrích ag Mazin al-Tarazi le Damascus Cham Holding le haghaidh infheistíocht USD 320 milliún i dtógáil Marota City, sófhorbraíocht chónaithe agus tráchtála dar taca an réimeas; deonaíodh ceadúnas dó freisin le haghaidh aerlíne phríobháideach sa tSiria. I Meán Fómhair 2019, chruthaigh sé ‘al-Dana Group Investments LLC’, cuideachta ar fiú SYP 25 mhilliún é agus atá bainteach le honnmhairiú-allmhairiú agus le hinfheistíocht in áiseanna turasóireachta agus i gcoimpléisc tráchtála.

                                    21.1.2019

                                    285.

                                    Samer FOZ
                                    (ar a dtugtar freisin Samir Foz/Fawz; Samer Zuhair Foz; Samer Foz bin Zuhair)
                                    (سامر فوز)

                                    Dáta Breithe: 20 Bealtaine 1973;
                                    Áit bhreithe: Homs, Syria/Latakia, Syria;
                                    Náisiúntachtaí: Siriach, Turcach;
                                    Uimhir an phas Turcach: U 09471711 (áit eisiúna: an Tuirc; dáta éaga 21.7.2024);
                                    Uimhir náisiúnta na Siria: 06010274705
                                    Seoladh: Platinum Tower, office No 2405, Jumeirah Lake Towers, Dubai, UAE;
                                    Inscne: fireann

                                    Duine de phríomhdhaoine gnó atá ag feidhmiú sa tSiria ag a bhfuil leasanna agus gníomhaíochtaí aige san iliomad earnálacha i ngeilleagar na Siria. Soláthraíonn Samer Foz tacaíocht airgeadais agus tacaíocht eile do réimeas na Siria, lena n áirítear Military Security Shield Forces sa tSiria a chistiú agus margaí gráin a shocrú. Ina theannta sin, baineann sé tairbhe airgeadais as rochtain ar dheiseanna tráchtála trí thrádáil na cruithneachta agus tionscadail atógála mar thoradh ar na naisc atá aige leis an réimeas.
                                    D’oscail Samer Foz monarcha scagtha siúcra (‘Factory Samer Foz’) in 2021 mar thaca le cuspóir réimeas na Siria an táirgeadh siúcra a mhéadú ar fud na tíre.

                                    21.1.2019

                                    287.

                                    Hussam AL-QATIRJI
                                    (ar a dtugtar freisin Hussam/Hossam Ahmed/Mohammed/Muhammad al-Katerji)
                                    (حسام القطرجي)

                                    Dáta Breithe: 1982;
                                    Áit bhreithe: Raqqa, Syria;
                                    Náisiúntacht: Siriach;
                                    Post: Príomhoifigeach Feidhmiúcháin Katerji Group (ar a dtugtar freisin Al Qatarji Company/Qatirji Company/Khatirji Group/Katerji International Group);
                                    Inscne: fireann

                                    Duine de phríomhdhaoine gnó atá ag feidhmiú sa tSiria agus teachta Pharlaimint na Siria. Tacaíonn Al Qatarji le réimeas na Siria agus baineann sé tairbhe as freisin trí mhargaí trádála maidir le hola agus cruithneacht leis an réimeas a chumasú agus brabús a dhéanamh astu.
                                    Fuair Hussam Al Qatarji, in éineacht lena theaghlach, ceadúnas chun banc nua a chruthú, an National Islamic Bank. Tá gléasra stroighne nua faighte acu freisin ón rialtas, trí cheann dá gcuideachtaí, Nabd Contracting and Construction. Leathnaigh siad san earnáil turasóireachta freisin agus an chuideachta Arman Hotel and Tourist Management LLC á cruthú acu. Chomh maith leis sin, chuaigh siad i mbun comhfhiontar leis an aireacht turasóireachta ‘Bere Aleppo Private JSC’. Tá mílíste in Aleppo á stiúradh ag Hussam Al Qatarji agus a theaghlach freisin. I nDeireadh Fómhair 2021, shínigh BSCompany for Oil Services Qateri socrú leis an réimeas chun stáisiúin gáis a sholáthar le breosla i limistéir atá i seilbh an réimis.

                                    21.1.2019

                                    290.

                                    Waseem AL-KATTAN
                                    (وسيم القطان)
                                    (ar a dtugtar freisin Waseem, Wasseem, Wassim, Wasim; Anouar; al-Kattan, al-Katan, al-Qattan, al-Qatan; وسيم قطان, وسيم أنوار القطان)

                                    Dáta Breithe: 4.3.1976;
                                    Náisiúntacht: Siriach;
                                    Post: Uachtarán Damascus Countryside (Rural) Province Chamber of Commerce;
                                    Gaolta/comhlaigh ghnó/eintitis nó comhpháirtithe/naisc:
                                    Larosa Furniture/Furnishing; Jasmine Fields Company Ltd.; Muruj Cham (Murooj al-Cham) Investment and Tourism Group; Adam and Investment LLC; Universal Market Company LLC; Cisteoir Federation of Syrian Chambers of Commerce;
                                    Inscne: fireann

                                    Duine de phríomhdhaoine gnó atá ag feidhmiú sa tSiria, atá ag baint tairbhe as an réimeas agus atá ag tacú leis. Úinéir gnólachtaí éagsúla agus cuideachtaí sealbhaíochta a bhfuil leasanna agus gníomhaíochtaí acu in earnálacha eacnamaíocha éagsúla amhail réadmhaoin, tionscal na n-óstán sóúla agus ionaid tráchtála. Rinne Waseem al-Kattan dul chun cinn tapa mar mhórphearsa ghnó trí chánacha a ghearradh ar earraí a smuigleáladh isteach in Oirthear Ghouta a bhí faoi léigear agus tá baint aige anois le cineálacha cliantachais atá chun sochair don réimeas. Baineann Waseem al-Kattan tairbhe airgeadais as rochtain fhabhrach ar thairiscintí poiblí agus ar cheadúnais agus ar chonarthaí arna ndámhachtain ag gníomhaireachtaí rialtais mar thoradh ar na dlúthnaisc atá aige leis an réimeas.
                                    In 2020, toghadh Al-Kattan ina chomhalta de Damascus Chamber of Commerce. I mí na Samhna 2021, cheap Rialtas na Siria Al-Kattan ina rúnaí ar Federation of Syrian chambers of commerce, d’ainneoin gur cailleadh na toghcháin.

                                    17.2.2020

                                    294.

                                    Khodr Ali TAHER
                                    (ar a dtugtar freisin خضر علي طاهر)

                                    Dáta Breithe: 1976;
                                    Náisiúntacht: Siriach;
                                    Post: Stiúrthóir agus úinéir Ella Media Services; duine de bhunaitheoirí Castle Security and Protection agus Jasmine Contracting Company; Cathaoirleach agus duine de bhunaitheoirí Syrian Hotel Management Company; Bainisteoir agus úinéir Ematel;
                                    Gaolta/comhlaigh ghnó/eintitis nó comhpháirtithe/naisc:
                                    Citadel for Protection; Guard and Security Services (Castle Security and protection); Ematel LLC (Ematel Communications); Syrian Hotel Management Company; Jasmine Contracting Company;
                                    Inscne: fireann

                                    Duine de phríomhdhaoine gnó atá ag feidhmiú in iliomad earnálacha i ngeilleagar na Siria, lena n-áirítear an tslándáil phríobháideach, miondíol fón póca, bainistiú ósta, seirbhísí fógraíochta, aistriú airgid intíre, deochanna alcólacha agus neamh-alcólacha.
                                    Tacaíonn sé leis réimeas na Siria agus baineann sé tairbhe as trí chomhar ina chuid gníomhaíochtaí gnó agus trína rannpháirtíocht i ngníomhaíochtaí smuigléireachta agus brabúsaíochta. Tá roinnt cuideachtaí faoi úinéireacht Khodr Ali Taher agus chomhbhunaigh sé roinnt eile. Tá baint aige le déileálacha gnó leis an réimeas, lena n-áirítear dul i gcomhfhiontar leis an Syrian Transport and Tourism Company, a bhfuil a dhá thrian faoi úinéireacht na hAireachta Turasóireachta.

                                    17.2.2020’

                        (3)

                        I Roinn B (Eintitis), cuirtear na hiontrálacha seo a leanas in ionad na n-iontrálacha comhfhreagracha sa liosta:

                                    Ainm

                                    Faisnéis aitheantais

                                    Cúiseanna

                                    Dáta an liostaithe

                                    ‘1.

                                    Bena Properties

                                    Cham Holding Building, Daraa Highway, Ashrafiyat Sahnaya Rif Dimashq, Syria, P.O. Box 9525

                                    I seilbh Rami Makhlouf. An chuideachta réadmhaoine is mó sa tSiria agus fochuideachta réadmhaoine agus infheistíochta Cham Holding; soláthraíonn sé cistiú do réimeas na Siria.

                                    23.6.2011

                                    2.

                                    Al Mashreq Investment Fund (AMIF)
                                    (ar a dtugtar freisin Sunduq Al Mashrek Al Istithmari)

                                    P.O. Box 108, Damascus, Syria;
                                    Teil: +963 112110059/963 112110043;
                                    Facs: +963 933333149

                                    I seilbh Rami Makhlouf. soláthraíonn sé cistiú do réimeas na Siria.

                                    23.6.2011

                                    18.

                                    Syriatel

                                    Syriatel Mobile Telecom Building, Amman Road, Daraa Highway, Ashrafiyat Sahnaya Area, Damascus, Syria, P.O. Box 2900;
                                    Teil: +963 11 61 26 270;
                                    Facs: +963 11 23 73 97 19;
                                    R-phost: info@syriatel.com.sy;
                                    Suíomh gréasáin: http://syriatel.sy/

                                    Tugann sé tacaíocht airgeadais do réimeas na Siria: trína chonradh ceadúnaithe, íocann sí 50 % nó níos mó dá bhrabús leis an Rialtas.

                                    23.9.2011

                                    24.

                                    Mechanical Construction Factory (MCF)

                                    P.O. Box 35202, Industrial Zone, Al-Qadam Road, Damascus, Syria
                                    Teil:+963 011 5810719; +963 11 4474579; +963 11 5810718; +963 11 5810719;
                                    R-phost: info@metallic-sy.com. agus shaamco@mail.sy

                                    Cuideachta chaoch lena bhfaigheann CERS trealamh íogair.

                                    1.12.2011

                                    25.

                                    Syronics – Syrian Arab Co. for Electronic Industries

                                    Kaboon Street, PO Box 5966, Damascus, Syria;
                                    Teil: +963 11 5111352;
                                    Facs: +963 11 5110117
                                    R-phost: info@syronics.com.sy

                                    Cuideachta chaoch lena bhfaigheann CERS trealamh íogair.

                                    1.12.2011

                                    26.

                                    Handasieh – Organization for Engineering Industries

                                    P.O. Box 5966, Abou Bakr Al-Seddeq St., Damascus, Syria
                                    agus
                                    P.O. Box 2849, Al-Moutanabi Street, Damascus, Syria
                                    agus
                                    P.O. Box 21120, Baramkeh, Damascus, Syria;
                                    Teil: + 96311 2121824; +963 11 2121825; +963 11 2131307;
                                    R-phost: g.o.eng.ind@net.sy

                                    Cuideachta chaoch lena bhfaigheann CERS trealamh íogair.

                                    1.12.2011

                                    34.

                                    Syrian Lebanese Commercial Bank

                                    Syrian Lebanese Commercial Bank Building, 6th Floor, Makdessi Street, Hamra, P.O. Box 11-8701, Beirut, Lebanon;
                                    Brainse Hamra: Hamra Street, Darwish and Fakhro Building, P.O. Box 113-5127/11-8701, Beirut, Lebanon
                                    Brainse Mar Elias: Mar Elias Street, Fakhani Building, P.O. Box 145 796, Beirut, Lebanon
                                    Teil:+961 1741666;
                                    Facs: +961 1738214;
                                    Suíomh gréasáin: www.slcb.com.lb

                                    Fochuideachta de chuid Commercial Bank of Syria arna liostú cheana. Tugann sé tacaíocht airgeadais don réimeas.

                                    23.1.2012

                                    38.

                                    Central Bank of Syria

                                    Sabah Bahrat Square, Damascus, Syria
                                    Seoladh poist: Altjreda al Maghrebeh Square, Damascus, Syria, P.O. Box: 2254
                                    Teil: +961011 - 9985
                                    R-phost: info@cb.gov.sy
                                    Suíomh gréasáin: https://www.cb.gov.sy/

                                    Tugann sé tacaíocht airgeadais do réimeas na Siria.

                                    27.2.2012

                                    56.

                                    The Baniyas Refinery Company
                                    (ar a dtugtar freisin Banias; Banyas)

                                    Banias Refinery Building, 26 Latkia Main Road, Tartous, P.O. Box 26, Syria;
                                    352, Tripoli Street, PO Box 352, Homs

                                    Fochuideachta de chuid an General Corporation for Refining and Distribution of Petroleum Products (GCRDPP), roinn de chuid Ministry of Petroleum and Mineral Resources. tTugann sé tacaíocht airgeadais do réimeas na Siria.

                                    23.7.2014

                                    57.

                                    The Homs Refinery Company
                                    (ar a dtugtar freisin Hims, General Company for Homs Refinery)

                                    General Company for Homs Refinery Building, 352 Tripoli Street, Homs, P.O. Box 352, Syria
                                    Teil: 963-3125-16401
                                    Facs: 963-3124-70101
                                    R-phost: homs-refine@mail.sy

                                    Fochuideachta de chuid an General Corporation for Refining and Distribution of Petroleum Products (GCRDPP), roinn de chuid Ministry of Petroleum and Mineral Resources. Tugann sé tacaíocht airgeadais do réimeas na Siria.

                                    23.7.2014

                                    67.

                                    Hamsho Trading
                                    (ar a dtugtar freisin Hamsho Group; Grúpa Trádála Hmisho; Hmisho Economic Group)

                                    Hamsho Building, 31 Baghdad Street, Damascus, Syria
                                    Grúpa Hamsho, Damascus countryside – northern road-ring, Hamsho le haghaidh trádála agus tógála;
                                    R-phost: info@hamsho-group.com.
                                    Teil: 00963 (11) 3227530.

                                    Fochuideachta de Hamsho International, a d’ainmnigh an Chomhairle.
                                    Tá Hamsho Trading bainteach mar sin le heintiteas ainmnithe, Hamsho International.
                                    Tugann sé tacaíocht do réimeas na Siria trína chuid fochuideachtaí, lena n-áirítear Syria Steel. Tá sé bainteach le grúpaí amhail mílístí Shabiha, atá ar son an réimis, trína fhochuideachtaí.

                                    7.3.2015

                                    77.

                                    Al Qatarji Company
                                    (ar a dtugtar freisin Qatarji International Group; Al-Sham and Al-Darwish Company; Qatirji/Khatirji/Katarji/Katerji Group)
                                    (مجموعة/شركة قاطرجي)

                                    Cineál eintitis: cuideachta phríobháideach;
                                    Earnáil ghnó: allmhairiú/onnmhairiú; cuideachta trucaile; ola agus tráchtearraí a sholáthar;
                                    Ainm an Stiúrthóra/an Bhainistíocht: Hussam Al Qatarji, CEO (arna ainmniú ag an gComhairle);
                                    Úinéir tairbhiúil deiridh: Hussam Al Qatarji (arna ainmniú ag an gComhairle);
                                    Seoladh cláraithe: Mazzah, Damascus, Syria;
                                    Gaolta/comhlaigh ghnó/eintitis nó comhpháirtithe/naisc: Arvada/Arfada Petroleum Company JSC

                                    Cuideachta mór le rá atá ag feidhmiú in earnálacha éagsúla i ngeilleagar na Siria. Sin trí thrádáil breosla, arm agus armlóin a éascú idir an réimeas agus gníomhaithe éagsúla, lena n-áirítear ISIL (Da’esh) faoi scáth earraí bia a allmhairiú agus a onnmhairiú, trí thacú le mílístí atá ag troid i dteannta an réimis agus trí bhuntáiste a bhaint as an gceangal atá aici leis an réimeas chun a gníomhaíochtaí tráchtála féin a leathnú, tacaíonn Al Qatarji Company – dar ceann feadhna an duine ainmnithe Hussam al-Qatirji agus ar comhalta é de Thionól Mhuintir na Siria – le réimeas na Siria agus baineann sí leas as an réimeas sin.

                                    17.2.2020

                                    78.

                                    Damascus Cham Holding Company
                                    (ar a dtugtar freisin Damascus Cham Private Joint Stock Company)
                                    (القابضة الشام دمشق)

                                    Cineál eintitis: cuideachta atá faoi úinéireacht phoiblí faoin dlí príobháideach;
                                    An earnáil gnó: forbairt réadmhaoine;
                                    Ainm an Stiúrthóra/an Bhainistíocht: Adel Anwar al-Olabi, cathaoirleach Bhord na Stiúrthóirí agus Gobharnóir ar an Damaisc (arna ainmniú ag an gComhairle);
                                    Úinéir tairbhiúil deiridh: Gobharnóireacht na Damaisce;
                                    Gaolta/comhlaigh ghnó/eintitis nó comhpháirtithe/naisc: Rami Makhlouf (arna ainmniú ag an gComhairle); Samer Foz (arna ainmniú ag an gComhairle); Mazen Tarazi (arna ainmniú ag an gComhairle); Talas Group, atá faoi úinéireacht an fhir gnó, Anas Talas (arna ainmniú ag an gComhairle); Khaled al-Zubaidi (arna ainmniú ag an gComhairle).

                                    Ba é an réimeas a bhunaigh Damascus Cham Holding Company, mar ghéag infheistíochta de Ghobharnóireacht na Damaisce chun maoin ghobharnóireacht na Damaisce a bhainistiú agus tionscadal Marota City a chur chun feidhme — tionscadal réadmhaoine galánta as talamh a díshealbhaíodh uathu siúd a díshealbhaíodh faoi Fhoraithne Uimh. 66 agus Dlí Uimh. 10 go háirithe.
                                    Trí bhainistiú a dhéanamh ar chur chun feidhme Marota City, tacaíonn Damascus Cham Holding (dar cathaoirleach Gobharnóir na Damaisce) le réimeas na Siria agus baineann sí tairbhe as an réimeas sin agus soláthraíonn sí sochair do lucht gnó a bhfuil dlúthcheangal acu leis an réimeas agus a bhfuil margaí brabúsacha déanta acu leis an eintiteas sin trí chomhpháirtíochtaí príobháideacha poiblí

                                    17.2.2020’


title: Rialachán Cur Chun Feidhme (AE) 2022/841 ón gCoimisiún an 24 Bealtaine 2022 lena mbronntar cosaint faoi Airteagal 99 de Rialachán (AE) Uimh. 1308/2013 ó Pharlaimint na hEorpa agus ón gComhairle ar an ainm “Bolandin” (STFC)

text:
                  31.5.2022

                  GA

                  Iris Oifigiúil an Aontais Eorpaigh

                  L 148/21

         RIALACHÁN CUR CHUN FEIDHME (AE) 2022/841 ÓN gCOIMISIÚN
         an 24 Bealtaine 2022
         lena mbronntar cosaint faoi Airteagal 99 de Rialachán (AE) Uimh. 1308/2013 ó Pharlaimint na hEorpa agus ón gComhairle ar an ainm “Bolandin” (STFC)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n-aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001, agus (CE) Uimh. 1234/2007 (1) ón gComhairle, agus go háirithe Airteagal 99 de,
         De bharr an mhéid seo a leanas:

                     (1)

                     I gcomhréir le hAirteagal 97(2) agus (3) de Rialachán (AE) Uimh. 1308/2013, scrúdaigh an Coimisiún an t-iarratas a chuir an Spáinn ar aghaidh an t-ainm “Bolandin” a chlárú agus tá sé foilsithe aige in Iris Oifigiúil an Aontais Eorpaigh (2).

                     (2)

                     Níl aon ráiteas agóide faighte ag an gCoimisiún faoi Airteagal 98 de Rialachán (AE) Uimh. 1308/2013.

                     (3)

                     I gcomhréir le hAirteagal 99 de Rialachán (AE) Uimh. 1308/2013, ba cheart an t-ainm “Bolandin” a chosaint agus a iontráil sa chlár dá dtagraítear in Airteagal 104 den Rialachán sin.

                     (4)

                     Tá na bearta dá bhforáiltear sa Rialachán seo i gcomhréir leis an tuairim ón gCoiste um Chomheagrú na Margaí Talmhaíochta,

               TAR ÉIS AN RIALACHÁN SEO A GHLACADH:

            Airteagal 1
            Cosnaítear leis seo an t-ainm “Bolandin” (STFC).

            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 24 Bealtaine 2022.

                  Thar ceann an Choimisiúin,

                  Ar son an Uachtaráin,

               Janusz WOJCIECHOWSKI

                  Comhalta den Choimisiún

            (1)  IO L 347, 20.12.2013, lch. 671.

            (2)  IO C 504, 14.12.2021, lch. 48


title: Rialachán Cur Chun Feidhme (AE) 2022/853 ón gCoimisiún an 31 Bealtaine 2022 lena leasaítear Rialachán Cur Chun Feidhme (AE) 2018/2019 agus Rialachán Cur Chun Feidhme (AE) 2019/2072 a mhéid a bhaineann le torthaí Momordica charantia L. de thionscnamh Hondúras, Mheicsiceo, Shrí Lanca agus na Téalainne

text:
                  1.6.2022

                  GA

                  Iris Oifigiúil an Aontais Eorpaigh

                  L 150/62

         RIALACHÁN CUR CHUN FEIDHME (AE) 2022/853 ÓN gCOIMISIÚN
         an 31 Bealtaine 2022
         lena leasaítear Rialachán Cur Chun Feidhme (AE) 2018/2019 agus Rialachán Cur Chun Feidhme (AE) 2019/2072 a mhéid a bhaineann le torthaí Momordica charantia L. de thionscnamh Hondúras, Mheicsiceo, Shrí Lanca agus na Téalainne
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2016/2031 ó Pharlaimint na hEorpa agus ón gComhairle an 26 Deireadh Fómhair 2016 maidir le bearta cosantacha i gcoinne lotnaidí plandaí, lena leasaítear Rialacháin (AE) Uimh. 228/2013, (AE) Uimh. 652/2014 agus (AE) Uimh. 1143/2014 ó Pharlaimint na hEorpa agus ón gComhairle agus lena n-aisghairtear Treoracha 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE agus 2007/33/CE ón gComhairle (1), agus go háirithe an tríú fomhír d’Airteagal 42(4) de,
         De bharr an mhéid seo a leanas:

                     (1)

                     Is éard a bhunaítear le Rialachán Cur Chun Feidhme (AE) 2018/2019 ón gCoimisiún (2), ar bhonn réamh-mheasúnú riosca, liosta plandaí, táirgí plandaí agus réad eile a mbaineann ardriosca leo.

                     (2)

                     Is éard a leagtar síos le Rialachán Cur Chun Feidhme (AE) 2018/2018 ón gCoimisiún (3) rialacha sonracha maidir leis an nós imeachta atá le leanúint chun an measúnú riosca dá dtagraítear in Airteagal 42(4) de Rialachán (AE) 2016/2031 a dhéanamh ar na plandaí, táirgí plandaí agus réada eile a mbaineann ardriosca leo.

                     (3)

                     Tar éis réamh-mheasúnú riosca a dhéanamh, áiríodh torthaí Momordica L. de thionscnamh tríú tíortha nó limistéir de thríú tíortha arb eol go mbíonn Thrips palmi Karny iontu agus nach bhfuil bearta maolaithe éifeachtacha i bhfeidhm iontu i ndáil leis an lotnaid sin, san Iarscríbhinn a ghabhann le Rialachán Cur Chun Feidhme (AE) 2018/2019 mar phlandaí a mbaineann ardriosca leo.

                     (4)

                     An 13 Samhain 2019, chuir Meicsiceo iarraidh faoi bhráid an Choimisiúin chun torthaí Momordica charantia L. a onnmhairiú chuig an Aontas. Cuireadh an sainchomhad teicniúil ábhartha isteach leis an iarraidh sin.

                     (5)

                     An 27 Samhain 2019, chuir Hondúras, Srí Lanca agus an Téalainn iarraidh faoi bhráid an Choimisiúin chun torthaí Momordica charantia L. a onnmhairiú chuig an Aontas. Cuireadh an sainchomhad teicniúil ábhartha isteach leis na hiarrataí sin.

                     (6)

                     AN 31 Nollaig 2020, ghlac an tÚdarás Eorpach um Shábháilteacht Bia (“an tÚdarás”) tuairimí eolaíocha maidir leis an measúnú riosca tráchtearraí ar thorthaí Momordica charantia L. de thionscnamh Mheicsiceo (4), Hondúras (5), Shrí Lanca (6) agus na Téalainne (7). Ba é Thrips palmi Karny an t-aon lotnaid a bhfuil imní fúithi a ndearnadh anailís uirthi sna tuairimí sin. Rinne an tÚdarás meastóireacht ar na bearta maolaithe riosca faoina ndéantar tuairisc sna sainchomhaid i dtaca leis an lotnaid sin agus rinne sé meastachán ar an dóchúlacht atá ann go mbeadh na plandaí sin saor ón lotnaid sin.

                     (7)

                     Ar bhonn na dtuairimí sin, féadfar aghaidh a thabhairt ar an riosca fíteashláintíochta a eascraíonn as torthaí Momordica charantia L. ó Hondúras, ó Mheicsiceo, ó Shrí Lanca agus ón Téalainn a thabhairt isteach san Aontas trí bhíthin ceanglais allmhairiúcháin fíteashláintíochta chun a áirithiú go ndéanfar an riosca a laghdú go leibhéal inghlactha agus a choimeád ag an leibhéal sin. Dá bhrí sin, ba cheart torthaí Momordica charantia L. de thionscnamh na dtíortha sin a bhaint de liosta na bplandaí, na dtáirgí plandaí agus na réad eile a mbaineann ardriosca leo atá san Iarscríbhinn a ghabhann le Rialachán Cur Chun Feidhme (AE) 2018/2019.

                     (8)

                     Meastar gur leor iad na bearta maolaithe riosca a chuireann Srí Lanca i bhfeidhm chun an riosca fíteashláintíochta a eascraíonn as torthaí Momordica charantia L. de thionscnamh na tíre sin a thabhairt isteach san Aontas a choimeád ag leibhéal inghlactha.

                     (9)

                     Measann an Coimisiún nach leor astu féin iad na bearta maolaithe riosca a mholann Hondúras, Meicsiceo agus an Téalainn sna sainchomhaid chun an riosca fíteashláintíochta a eascraíonn as torthaí Momordica charantia L. de thionscnamh na dtíortha sin a thabhairt isteach san Aontas a laghdú go leibhéal inghlactha. Da bhrí sin, ba cheart allmhairiú thorthaí Momordica charantia L. de thionscnamh na dtíortha sin isteach san Aontas ceanglais allmhairiúcháin shonracha a chomhlíonadh: ba cheart na torthaí sin a bheith de thionscnamh limistéar atá saor ó lotnaidí, nó ó láithreán táirgthe a bhfuil cosaint fhisiceach iomlán aige, nó ó láithreán táirgthe inar tógadh roinnt beart maidir le táirgeadh, láimhseáil agus iniúchadh na dtorthaí sin.

                     (10)

                     Dá bhrí sin, toisc go liostaítear in Iarscríbhinn II a ghabhann le Rialachán Cur Chun Feidhme (AE) 2019/2072 ón gCoimisiún (8)
                        Thrips palmi Karny mar lotnaid choraintín de chuid an Aontais agus toisc go ndéantar foráil i bpointe 71 d’Iarscríbhinn VII a ghabhann leis an Rialachán Cur Chun Feidhme sin maidir le ceanglais allmhairiúcháin speisialta le haghaidh thorthaí Momordica L. de thionscnamh na dtríú tíortha ar fad, ba cheart ceanglais allmhairiúcháin shonracha le haghaidh thorthaí Momordica charantia L. de thionscnamh Hondúras, Mheicsiceo, Shrí Lanca agus na Téalainne a chur le hIarscríbhinn VII a ghabhann le Rialachán Cur Chun Feidhme (AE) 2019/2072.

                     (11)

                     Dá bhrí sin, ba cheart Rialacháin Cur Chun Feidhme (AE) 2018/2019 agus (AE) 2019/2072 a leasú dá réir.

                     (12)

                     Chun oibleagáidí an Aontais Eorpaigh a eascraíonn as comhaontú na hEagraíochta Trádála Domhanda maidir bearta sláintíochta agus fíteashláintíochta a chur i bhfeidhm (9) a chomhlíonadh, ba cheart allmhairiú thorthaí Momordica charantia L. de thionscnamh Hondúras, Mheicsiceo, Shrí Lanca agus na Téalainne a atosú a luaithe is féidir. Dá bhrí sin, ba cheart don Rialachán seo teacht i bhfeidhm an tríú lá tar éis lá a fhoilsithe.

                     (13)

                     Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN RIALACHÁN SEO A GHLACADH:

            Airteagal 1
            Leasú ar Rialachán Cur Chun Feidhme (AE) 2018/2019
            Leasaítear an Iarscríbhinn a ghabhann le Rialachán Cur Chun Feidhme (AE) 2018/2019 i gcomhréir le hIarscríbhinn I a ghabhann leis an Rialachán seo.

            Airteagal 2
            Leasú ar Rialachán Cur Chun Feidhme (AE) 2019/2072
            Leasaítear Iarscríbhinn VII a ghabhann le Rialachán (AE) 2019/2072 i gcomhréir le hIarscríbhinn II a ghabhann leis an Rialachán seo.

            Airteagal 3
            Teacht i bhfeidhm
            Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 31 Bealtaine 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 317, 23.11.2016, lch. 4.

            (2)  Rialachán Cur Chun Feidhme (AE) 2018/2019 ón gCoimisiún an 18 Nollaig 2018 lena mbunaítear liosta sealadach plandaí, táirgí plandaí agus réad eile a mbaineann ardriosca leo de réir bhrí Airteagal 42 de Rialachán (AE) 2016/2031 agus liosta plandaí nach bhfuil deimhnithe fíteashláintíochta ag teastáil ina leith lena dtabhairt isteach san Aontas, de réir bhrí Airteagal 73 den Rialachán sin (IO L 323, 19.12.2018, lch. 10).

            (3)  Rialachán Cur Chun Feidhme (AE) 2018/2018 ón gCoimisiún an 18 Nollaig 2018 lena leagtar síos rialacha sonracha maidir leis an nós imeachta atá le leanúint chun an measúnú riosca a dhéanamh ar phlandaí, táirgí plandaí agus réada eile a mbaineann ardriosca leo de réir bhrí Airteagal 42(1) de Rialachán (AE) 2016/2031 ó Pharlaimint na hEorpa agus ón gComhairle (IO L 323, 19.12.2018, lch. 7).

            (4)  EFSA PLH Panel (EFSA Panel on Plant Health) [Painéal EFSA maidir le Sláinte Plandaí], 2021. Scientific Opinion on the Commodity risk assessment of Momordica charantia fruits from Mexico [Tuairim Eolaíoch maidir leis an Measúnú riosca tráchtearraí ar thorthaí Momordica charantia ó Mheicsiceo]. EFSA Journal [Iris EFSA] 2021;19(2):6398, 37 lgh. https://doi.org/10.2903/j.efsa.2021.6398.

            (5)  EFSA PLH Panel (EFSA Panel on Plant Health) [Painéal EFSA maidir le Sláinte Plandaí], 2021. Scientific Opinion on the commodity risk assessment of Momordica charantia fruits from Honduras [Tuairim Eolaíoch maidir leis an measúnú riosca tráchtearraí ar thorthaí Momordica charantia ó Hondúras]. EFSA Journal [Iris EFSA] 2021;19(2):6395, 34 lgh. https://doi.org/10.2903/j.efsa.2021.6395.

            (6)  EFSA PLH Panel (EFSA Panel on Plant Health) [Painéal EFSA maidir le Sláinte Plandaí], 2021. Commodity risk assessment of Momordica charantia fruits from Sri Lanka [Measúnú riosca tráchtearraí ar thorthaí Momordica charantia ó Shrí Lanca]. EFSA Journal [Iris EFSA] 2021;19(2):6397, 35 lgh. https://doi.org/10.2903/j.efsa.2021.6397.

            (7)  EFSA PLH Panel (EFSA Panel on Plant Health) [Painéal EFSA maidir le Sláinte Plandaí], 2021. Scientific Opinion on the Commodity risk assessment of Momordica charantia fruits from Thailand [Tuairim Eolaíoch maidir leis an Measúnú riosca tráchtearraí ar thorthaí Momordica charantia ón Téalainn]. EFSA Journal [Iris EFSA] 2021;19(2):6399, 33 lgh. https://doi.org/10.2903/j.efsa.2021.6399.

            (8)  Rialachán Cur Chun Feidhme (AE) 2019/2072 ón gCoimisiún an 28 Samhain 2019 lena mbunaítear coinníollacha aonfhoirmeacha maidir le cur chun feidhme Rialachán (AE) 2016/2031 ó Pharlaimint na hEorpa agus ón gComhairle, a mhéid a bhaineann le bearta cosanta i gcoinne lotnaidí plandaí, agus lena n-aisghairtear Rialachán (CE) Uimh. 690/2008 ón gCoimisiún agus lena leasaítear Rialachán Cur Chun Feidhme (AE) 2018/2019 ón gCoimisiún (IO L 319, 10.12.2019, lch. 1).

            (9)  The World Trade Organization Agreement on the Application of Sanitary and Phytosanitary Measures (SPS Agreement) [Comhaontú na hEagraíochta Trádála Domhanda maidir le Bearta Sláintíochta agus Fíteashláintíochta a Chur i bhFeidhm (Comhaontú SPS)], https://www.wto.org/english/tratop_e/sps_e/spsagr_e.htm.

            IARSCRÍBHINN I
            Sa tábla i bpointe 3 den Iarscríbhinn a ghabhann le Rialachán Cur Chun Feidhme (AE) 2018/2019, cuirtear an méid seo a leanas in ionad an téacs sa dara colún, “Tuairisc”:

               “Momordica L., seachas torthaí Momordica charantia L. de thionscnamh Hondúras, Mheicsiceo, Shrí Lanca agus na Téalainne”

            IARSCRÍBHINN II
            Leasaítear Iarscríbhinn VII a ghabhann le Rialachán Cur Chun Feidhme (AE) 2019/2072 mar a leanas:

                        a)

                        Cuirtear an méid seo a leanas in ionad phointe 71:

                                    Plandaí, táirgí plandaí agus réada eile

                                    Cóid AC

                                    Tionscnamh

                                    Ceanglais speisialta

                                    “71

                                    Torthaí Momordica L., seachas torthaí Momordica charantia L. de thionscnamh Hondúras, Mheicsiceo, Shrí Lanca agus na Téalainne

                                    ex 0709 99 90

                                    Tríú tíortha

                                    Ráiteas oifigiúil ina luaitear go bhfuil na torthaí de thionscnamh:

                                                (a)

                                                tír a aithnítear a bheith saor ó Thrips palmi Karny i gcomhréir leis na Caighdeáin Idirnáisiúnta ábhartha maidir le Bearta Fíteashláintíochta, ar choinníoll gur chuir eagraíocht náisiúnta cosanta plandaí an tríú tír lena mbaineann an stádas go bhfuil sé saor ón lotnaid sin in iúl don Choimisiún i scríbhinn roimh ré,
                                                nó

                                                (b)

                                                limistéar a shuigh an eagraíocht náisiúnta cosanta plandaí sa tír thionscnaimh go bhfuil sé saor ó Thrips palmi Karny, i gcomhréir leis na Caighdeáin Idirnáisiúnta ábhartha maidir le Bearta Fíteashláintíochta, agus luaitear é sin ar an deimhniú fíteashláintíochta, ar choinníoll gur chuir eagraíocht náisiúnta cosanta plandaí an tríú tír lena mbaineann an stádas go bhfuil sé saor ón lotnaid sin in iúl don Choimisiún i scríbhinn roimh ré.”

                        b)

                        Cuirtear isteach an pointe 71.1 seo a leanas idir pointí 71 agus 72:

                                    “71.1

                                    Torthaí Momordica charantia L.

                                    ex 0709 99 90

                                    Hondúras, Meicsiceo, Srí Lanca agus an Téalainn

                                    Ráiteas oifigiúil ina luaitear an méid seo a leanas maidir leis na torthaí:

                                                (a)

                                                is de thionscnamh limistéar iad a shuigh an eagraíocht náisiúnta cosanta plandaí sa tír thionscnaimh go bhfuil sé saor ó Thrips palmi Karny, i gcomhréir leis na Caighdeáin Idirnáisiúnta ábhartha maidir le Bearta Fíteashláintíochta, agus luaitear é sin ar an deimhniú fíteashláintíochta, ar choinníoll gur chuir eagraíocht náisiúnta cosanta plandaí an tríú tír lena mbaineann an stádas go bhfuil sé saor ón lotnaid sin in iúl don Choimisiún i scríbhinn roimh ré,
                                                nó

                                                (b)

                                                is de thionscnamh láithreán táirgthe iad a bhfuil cosaint fhisiceach aige ar Thrips palmi Karny, agus fuarthas amach le hiniúchadh oifigiúil ar shampla ionadaíoch, mar a shainítear i gcomhréir le caighdeán idirnáisiúnta CIBP 31 (1), go díreach sula ndearnadh iad a onnmhairiú, go bhfuil siad saor ón lotnaid sin agus/nó ó na siomptóim a bhaineann léi,
                                                agus
                                                láimhseáladh agus pacáistíodh iad ar bhealaí chun inmhíolú le Thrips Palmi Karny tar éis imeacht dóibh ón láithreán táirgthe a chosc,
                                                agus
                                                tá faisnéis ar inrianaitheacht le fáil sa deimhniú fíteashláintíochta.
                                                nó

                                                (c)

                                                táirgeadh iad faoi réir chur chuige córas éifeachtach chun a áirithiú go bhfuil siad saor ó Thrips palmi Karny, cur chuige lena n-áirítear comhlíonadh gach ceann de na ceanglais seo a leanas ar a laghad:

                                                            (i)

                                                            maidir leis an láithreán an táirgthe:

                                                                        —

                                                                        feistíodh é le gaistí greamaitheacha chun Thrips palmi Karny a bhrath le linn thimthriall iomlán an táirgthe,

                                                                        —

                                                                        rinneadh iniúchadh air trí huaire sa tseachtain ar a laghad agus fuarthas amach go raibh sé saor ó shiomptóim agus/nó ón lotnaid a bhfuil imní fúithi, le linn thimthriall iomlán an táirgthe; i gcás ina raibh amhras faoi láithreacht Thrips palmi Karny, rinneadh cóireálacha iomchuí chun a áirithiú nárbh ann don lotnaid sin,

                                                                        —

                                                                        cuireadh faoi réir srianadh salachair éifeachtach é chun óstaigh mhalartacha Thrips palmi Karny a dhíothú, agus

                                                            (ii)

                                                            cuireadh na torthaí faoi réir bearta rialaithe saothraithe éifeachtacha in aghaidh Thrips palmi Karny agus chuir eagraíocht náisiúnta cosanta plandaí an tríú tír lena mbaineann na bearta sin in iúl don Choimisiún i scríbhinn roimh ré, agus

                                                            (iii)

                                                            maidir leis na torthaí bainte:

                                                                        —

                                                                        láimhseáladh agus iompraíodh iad go dtí na tithe pacáistíochta ar bhealach chun inmhíolú tar éis imeacht dóibh ón láithreán táirgthe a chosc,

                                                                        —

                                                                        scuabadh agus níodh iad le huisce ina raibh dífhabhtán chun a áirithiú go bhfuil siad saor ó larbhaí de Thrips palmi Karny agus ó Thrips palmi Karny fásta,

                                                                        —

                                                                        láimhseáladh agus pacáistíodh iad ar bhealaí chun inmhíolú tar éis imeacht dóibh ón teacht pacáistíochta a chosc,

                                                                        —

                                                                        fuarthas amach le hiniúchadh oifigiúil ar shampla ionadaíoch, mar a shainítear i gcomhréir le caighdeán idirnáisiúnta CIBP 31, go díreach sula ndearnadh iad a onnmhairiú, go bhfuil siad saor ó na siomptóim a bhaineann le Thrips palmi Karny,

                                                            (iv)

                                                            tá faisnéis ar inrianaitheacht le fáil sa deimhniú fíteashláintíochta.

               (1)  CIBF 31. Methodologies for sampling of consignments [Modheolaíochtaí maidir le sampláil coinsíneachtaí] (fao.org)”


title: Rialachán Cur Chun Feidhme (AE) 2022/854 ón gCoimisiún an 31 Bealtaine 2022 lena leasaítear Iarscríbhinn III a ghabhann le Rialachán Cur Chun Feidhme (AE) 2020/2235 a mhéid a bhaineann le deimhnithe sláinte ainmhithe/oifigiúla caighdeánacha i dtaca le teacht isteach san Aontas coinsíneachtaí de tháirgí áirithe de bhunadh ainmhíoch (Téacs atá ábhartha maidir le LEE)

text:
                  1.6.2022

                  GA

                  Iris Oifigiúil an Aontais Eorpaigh

                  L 150/69

         RIALACHÁN CUR CHUN FEIDHME (AE) 2022/854 ÓN gCOIMISIÚN
         an 31 Bealtaine 2022
         lena leasaítear Iarscríbhinn III a ghabhann le Rialachán Cur Chun Feidhme (AE) 2020/2235 a mhéid a bhaineann le deimhnithe sláinte ainmhithe/oifigiúla caighdeánacha i dtaca le teacht isteach san Aontas coinsíneachtaí de tháirgí áirithe de bhunadh ainmhíoch
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (CE) Uimh. 853/2004 ó Pharlaimint na hEorpa agus ón gComhairle an 29 Aibreán 2004 lena leagtar síos rialacha sonracha sláinteachais i dtaca le bia de bhunadh ainmhíoch (1), agus go háirithe Airteagal 7(2), pointe (a), de,
         Ag féachaint do Rialachán (AE) 2016/429 ó Pharlaimint na hEorpa agus ón gComhairle an 9 Márta 2016 maidir le galair in-tarchurtha ainmhithe agus lena leasaítear agus lena n-aisghairtear gníomhartha áirithe i réimse na sláinte ainmhithe (“Dlí maidir le Sláinte Ainmhithe”) (2), agus go háirithe Airteagail 238(3) agus 239(3) de,
         Ag féachaint do Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirtear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí, lena leasaítear Rialacháin (CE) Uimh. 999/2001, (CE) Uimh. 396/2005, (CE) Uimh. 1069/2009, (CE) Uimh. 1107/2009, (AE) Uimh. 1151/2012, (AE) Uimh. 652/2014, (AE) 2016/429 agus (AE) 2016/2031 ó Pharlaimint na hEorpa agus ón gComhairle, Rialachán (CE) Uimh. 1/2005 agus Rialachán (CE) Uimh. 1099/2009 ón gComhairle agus Treoracha 98/58/CE, 1999/74/CE, 2007/43/CE, 2008/119/CE agus 2008/120/CE ón gComhairle agus lena n-aisghairtear Rialachán (CE) Uimh. 854/2004 ó Pharlaimint na hEorpa agus ón gComhairle, agus Rialachán (CE) Uimh. 882/2004 ó Pharlaimint na hEorpa agus ón gComhairle, Treoracha 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE agus 97/78/CE agus Cinneadh 92/438/CEE ón gComhairle (Rialachán maidir le Rialuithe Oifigiúla) (3), agus go háirithe Airteagal 90, an chéad mhír, pointí (a) agus (b), agus Airteagal 126(3) de,
         De bharr an mhéid seo a leanas:

                     (1)

                     Le Rialachán Cur Chun Feidhme (AE) 2020/2235 ón gCoimisiún (4) leagtar síos rialacha maidir le deimhnithe sláinte ainmhithe dá bhforáiltear i Rialachán (AE) 2016/429, deimhnithe oifigiúla dá bhforáiltear i Rialachán (AE) 2017/625, agus deimhnithe sláinte ainmhithe/oifigiúla bunaithe ar na Rialacháin sin, a bhfuil gá leo i dtaca le teacht isteach san Aontas coinsíneachtaí áirithe ainmhithe agus earraí. Go sonrach, le hIarscríbhinn III a ghabhann le Rialachán Cur Chun Feidhme (AE) 2020/2235 leagtar síos, inter alia, deimhnithe sláinte ainmhithe/oifigiúla caighdeánacha i dtaca le teacht isteach san Aontas coinsíneachtaí de tháirgí áirithe de bhunadh ainmhíoch atá ceaptha lena gcaitheamh ag an duine.

                     (2)

                     Go sonrach, le Caibidil 1 d’Iarscríbhinn III a ghabhann le Rialachán Cur Chun Feidhme (AE) 2020/2235 leagtar amach an deimhniú sláinte ainmhithe/oifigiúil caighdeánach le haghaidh teacht isteach feola úire lena caitheamh ag an duine san Aontas, cé is moite d’fheoil díchnámhaithe go meicniúil, ó bhó-ainmhithe (DEIMHNIÚ CAIGHDEÁNACH BOV). Sna Nótaí a ghabhann le Cuid I den deimhniú caighdeánach sin, ba cheart Tagairt bhosca I.27 a fhorlíonadh leis an gcatagóir “scairteach” atá in easnamh sa tuairisc ar chineál an tráchtearra. Dá bhrí sin, is gá an deimhniú caighdeánach sin a leasú dá réir sin.

                     (3)

                     Thairis sin, le Caibidlí 33, 34 agus 35 d’Iarscríbhinn III a ghabhann le Rialachán Cur Chun Feidhme (AE) 2020/2235 leagtar amach deimhnithe sláinte ainmhithe/oifigiúla caighdeánacha le haghaidh teacht isteach san Aontas bainne amh a bheartaítear lena chaitheamh ag an duine (DEIMHNIÚ CAIGHDEÁNACH MILK-RM); táirgí déiríochta a bheartaítear lena gcaitheamh ag an duine agus a dhíorthaítear ó bhainne amh nó nach gceanglaítear cóireáil maolaithe riosca shonrach a dhéanamh orthu (DEIMHNIÚ CAIGHDEÁNACH MILK-RMP/NT); agus táirgí déiríochta a bheartaítear lena gcaitheamh ag an duine a gceanglaítear cóireáil phaistéartha a dhéanamh orthu (DEIMHNIÚ CAIGHDEÁNACH DAIRY-PRODUCTS-PT), faoi seach. Ba cheart fianú sláinte ainmhithe na ndeimhnithe caighdeánacha sin a shoiléiriú a mhéid a bhaineann leis na ceanglais sláinte ainmhithe a bhaineann le tionscnamh an bhainne. Dá bhrí sin, is gá na deimhnithe caighdeánacha sin a leasú dá réir sin.

                     (4)

                     Dá bhrí sin, ba cheart Iarscríbhinn III a ghabhann le Rialachán Cur Chun Feidhme (AE) 2020/2235 a leasú dá réir.

                     (5)

                     Chun aon chur isteach ar thrádáil a sheachaint a mhéid á bhaineann le teacht isteach san Aontas coinsíneachtaí de tháirgí de bhunadh ainmhíoch arna gcumhdach leis na deimhnithe sláinte ainmhithe/oifigiúla caighdeánacha a leagtar amach i gCaibidlí 1, 33, 34 agus 35 d’Iarscríbhinn III a ghabhann le Rialachán Cur Chun Feidhme (AE) 2020/2235, ba cheart leanúint le húsáid a údarú maidir le deimhnithe sláinte ainmhithe/oifigiúla a eisítear i gcomhréir le Rialachán Cur Chun Feidhme (AE) 2020/2235, mar ab infheidhme roimh na leasuithe a dhéantar leis an Rialachán Cur Chun Feidhme seo, ar feadh idirthréimhse faoi réir coinníollacha áirithe.

                     (6)

                     Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Iarscríbhinn III a ghabhann le Rialachán Cur Chun Feidhme (AE) 2020/2235 i gcomhréir leis an Iarscríbhinn a ghabhann leis an Rialachán seo.

            Airteagal 2
            Ar feadh idirthréimhse go dtí an 15 Feabhra 2023, maidir le táirgí áirithe de bhunadh ainmhíoch, a bhfuil na deimhnithe sláinte ainmhithe/oifigiúla cuí ag gabháil leo, deimhnithe arna n-eisiúint i gcomhréir leis na deimhnithe caighdeánacha a leagtar amach i gCaibidlí 1, 33, 34 agus 35 d’Iarscríbhinn III a ghabhann le Rialachán Cur Chun Feidhme (AE) 2020/2235 mar ab infheidhme roimh na leasuithe a rinneadh ar an Rialachán Cur Chun Feidhme sin leis an Rialachán Cur Chun Feidhme seo, leanfaidh siad d’údarú a bheith acu i dtaca le teacht isteach san Aontas ar choinníoll gur eisíodh an deimhniú sláinte ainmhithe/oifigiúil an 15 Samhain 2022 ar a dhéanaí.

            Airteagal 3
            Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 31 Bealtaine 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 139, 30.4.2004, lch. 55.

            (2)  IO L 84, 31.3.2016, lch. 1.

            (3)  IO L 95, 7.4.2017, lch. 1.

            (4)  Rialachán Cur Chun Feidhme (AE) 2020/2235 an 16 Nollaig 2020 ón gCoimisiún lena leagtar síos rialacha maidir le Rialacháin (AE) 2016/429 agus (AE) 2017/625 ó Pharlaimint na hEorpa agus ón gComhairle a chur i bhfeidhm a mhéid a bhaineann le deimhnithe sláinte ainmhithe caighdeánacha, deimhnithe oifigiúla caighdeánacha agus deimhnithe sláinte ainmhithe/oifigiúla caighdeánacha, i dtaca le teacht isteach coinsíneachtaí de chatagóirí áirithe ainmhithe agus earraí san Aontas agus lena ngluaiseacht laistigh den Aontas, deimhniúchán oifigiúil maidir leis na deimhnithe sin agus lena n-aisghairtear Rialachán (CE) Uimh. 599/2004, Rialacháin Chur Chun Feidhme (AE) Uimh. 636/2014 agus (AE) 2019/628, Treoir 98/68/CE agus Cinntí 2000/572/CE, 2003/779/CE agus 2007/240/CE (IO L 442, 30.12.2020, lch. 1).

            IARSCRÍBHINN
            Leasaítear Iarscríbhinn III a ghabhann le Rialachán Chur Chun Feidhme (AE) 2020/2235 mar a leanas:

                        (a)

                        i gCaibidil 1, sa deimhniú sláinte ainmhithe/oifigiúil caighdeánach le haghaidh teacht isteach feola úire lena caitheamh ag an duine san Aontas, cé is moite d’fheoil díchnámhaithe go meicniúil, ó bhó-ainmhithe clóis (Deimhniú Caighdeánach BOV), sna Nótaí a ghabhann le Cuid 1, cuirtear an méid seo a leanas in ionad Thagairt bhosca I.27:

                                    “Tagairt bhosca I.27:

                                    Úsáid cód iomchuí an Chórais Chomhchuibhithe (Cód HS): 02.01, 02.02, 02.06, 05.04 nó 15.02.

                              Tuairisc ar an gcoinsíneacht:

                                    ‘Cineál an tráchtearra’: Sonraigh ‘conablach-iomlán’, ‘conablach-taobh’, ‘conablach-ceathrúna’, ‘scairteach’ nó ‘gearrthacha’.

                                    ‘Cineál cóireála’: Más iomchuí, léirigh ‘díchnámhaithe’, ‘ar an gcnámh’ agus/nó ‘aibithe’. I gcás feoil reoite, tabhair dáta reo (mm/bb) na ngearrthacha/bpíosaí.”

                        (b)

                        Cuirtear an méid seo a leanas in ionad Chaibidlí 33 go 35:
                        “CAIBIDIL 33

                           DEIMHNIÚ SLÁINTE AINMHITHE/OIFIGIÚIL CAIGHDEÁNACH LE HAGHAIDH TEACHT ISTEACH BAINNE AMH SAN AONTAS LENA gCAITHEAMH AG AN DUINE (DEIMHNIÚ CAIGHDEÁNACH MILK-RM)

                        CAIBIDIL 34

                           DEIMHNIÚ SLÁINTE AINMHITHE/OIFIGIÚIL CAIGHDEÁNACH LE HAGHAIDH TEACHT ISTEACH TÁIRGÍ DÉIRÍOCHTA SAN AONTAS LENA GCAITHEAMH AG AN DUINE AGUS A DHÍORTHAÍTEAR Ó BHAINNE AMH NÓ NACH GCEANGLAÍTEAR CÓIREÁIL MAOLAITHE RIOSCA SHONRACH A DHÉANAMH ORTHU (DEIMHNIÚ CAIGHDEÁNACH MILK-RMP/NT)

                        CAIBIDIL 35

                           DEIMHNIÚ SLÁINTE AINMHITHE/OIFIGIÚIL CAIGHDEÁNACH LE HAGHAIDH TEACHT ISTEACH TÁIRGÍ DÉIRÍOCHTA san Aontas LENA gCAITHEAMH AG AN DUINE A GCEANGLAÍTEAR CÓIREÁIL PAISTÉARTHA A DHEÁNAMH ORTHU (DEIMHNIÚ CAIGHDEÁNACH DAIRY-PRODUCTS-PT)

                           ”